7. schôdza NR SR - 5.deň - B. popoludní
Dátum: 2020-05-19
Poslanec: Beluský, Martin (ĽS Naše Slovensko)
Druh vystúpenia: Vystúpenie v rozprave

151. Ďakujem za slovo. Vážený pán predsedajúci, vážené panie poslankyne, páni poslanci, dovoľte mi vrátiť diskusiu k tomuto bodu k obsahu, to znamená o vedúcich a členoch stálych delegácií Národnej rady Slovenskej republiky do medzinárodných parlamentných organizácií. Zároveň by som chcel ešte na úvod povedať, že si teda vážim to, že napriek tomu, že už sa blížime ku koncu rokovacieho dňa, tak takmer tretina rokovacej sály je plná. Dúfam, že to takto bude aj počas ďalších rokov tohto volebného obdobia a že naozaj tí občania budú mať taký pozitívny symbol, signál od Národnej rady, že im na občanoch a ich potrebách naozaj záleží. Prečo som sa prihlásil do rozpravy? Mojím cieľom je tiež podať pozmeňujúci a doplňujúci návrh, pretože na zahraničnom výbore, ktorý schválil tento návrh uznesenia, boli tiež dvaja nominanti, ktorí boli nominovaní naším poslaneckým klubom, vyškrtnutí. Mňa mrzí to, že to bolo urobené ešte pred prijatím toho uznesenia, že sme nedostali tú informáciu o tom, že je tam nejaký personálny problém, skôr, aby sme mohli tie nominácie prípadne upraviť. Ja sa nechcem nejakým spôsobom venovať tomu alebo kritizovať to, prečo niektorých nominantov schvaľujete, prečo niektorých nominantov neschvaľujete, máte väčšinu, máte možnosť o týchto veciach rozhodovať. Ja a moji kolegovia to v tejto konkrétnej veci rešpektujeme (zaznievanie gongu), preto sme si dovolili naše nominácie upraviť tak, aby to malo, tak, aby to bolo cez túto snemovňu priechodné. (Prerušenie vystúpenia predsedajúcim.) Grendel, Gábor, podpredseda NR SR Páni poslanci, poprosím vás. Beluský, Martin, poslanec NR SR Ďakujem pekne. Navrhujeme teda zmeny v dvoch delegáciách, Parlamentné zhromaždenie NATO a Parlamentné zhromaždenie Organizácie pre bezpečnosť a spoluprácu v Európe, kde teda zamietnutých nominantov nahradzujeme novými nominantami, konkrétne v NATO, v Parlamentnom zhromaždení NATO tam za člena navrhujeme Mareka Kotlebu, ktorý bol v uznesení schválený ako náhradník. Za náhradníka navrhujeme Eduarda Kočiša. A v Parlamentnom zhromaždení Organizácie pre bezpečnosť a spoluprácu v Európe, tam za náhradníka namiesto Milana Mazureka navrhujeme Rastislava Schlosára. Teraz mi dovoľte, aby som prečítal znenie tohto doplňujúceho a pozmeňujúceho návrhu. Doplňujúci a pozmeňujúci návrh poslanca Martina Beluského k návrhu Zahraničného výboru Národnej rady Slovenskej republiky na prijatie uznesenia Národnej rady Slovenskej republiky na vymenovanie poslancov Národnej rady Slovenskej republiky za vedúcich stálych delegácií Národnej rady Slovenskej republiky do medzinárodných parlamentných organizácií a ich členov (tlač 99). 1. V bode II sa za slová "Peter Kmec (SMER – SD)" dopĺňajú slová v novom riadku "Marek Kotleba (ĽS Naše Slovensko)". 2. V bode II sa slová "Marek Kotleba (ĽS Naše Slovensko)" nahrádzajú slovami "Eduard Kočiš (ĽS Naše Slovensko)". 3. V bode III sa za slová "Roman Foltín (SaS)" dopĺňajú slová v novom riadku "Rastislav Schlosár (ĽS Naše Slovensko)". Vážená snemovňa, vážené panie poslankyne, páni poslanci, dovolím si vás požiadať, aby zajtra o štrnástej hodine ste vyjadrili tomuto návrhu súhlas. Ďakujem veľmi pekne.